
Valsts budžeta līdzekļu plānošanas un maksājumu veikšanas kārtība Eiropas Savienības Kohēzijas politikas mērķa "Eiropas teritoriālā sadarbība" (Interreg) programmu un projektu īstenošanai
Izdoti saskaņā ar Eiropas teritoriālās sadarbības mērķa (Interreg) programmu 2021.–2027. gadam vadības likuma 14. panta 4. punktu
I. Vispārīgie jautājumi
· 1. Noteikumi nosaka kārtību, kādā valsts budžetā plāno līdzekļus Eiropas Savienības Kohēzijas politikas mērķa "Eiropas teritoriālā sadarbība" (Interreg) programmu (turpmāk – programma) un projektu (turpmāk – projekts) īstenošanai un veic maksājumus.
· 2. Valsts budžetā plāno līdzekļus:
· 2.1. šādiem Latvijas Republikā reģistrētiem programmu finansējuma saņēmējiem (turpmāk – finansējuma saņēmēji):
· 2.1.1. valsts budžeta iestādēm;
· 2.1.2. no valsts budžeta daļēji finansētām atvasinātām publiskām personām (tai skaitā plānošanas reģioniem) un to izveidotām iestādēm, izņemot šo noteikumu 2.1.4. apakšpunktā minētos finansējuma saņēmējus;
· 2.1.3. valsts kapitālsabiedrībām, kas īsteno projektus attiecībā uz valsts deleģēto funkciju veikšanu, un plānotā valsts budžeta līdzekļu piešķiršana projektu īstenošanai nav uzskatāma par komercdarbības atbalstu Komercdarbības atbalsta kontroles likuma izpratnē;
· 2.1.4. pašvaldībām un to izveidotām iestādēm;
· 2.1.5. pašvaldību kapitālsabiedrībām, kas īsteno projektus attiecībā uz pašvaldību deleģēto funkciju veikšanu, un plānotā valsts budžeta līdzekļu piešķiršana projektu īstenošanai nav uzskatāma par komercdarbības atbalstu Komercdarbības atbalsta kontroles likuma izpratnē;
· 2.1.6. biedrībām un nodibinājumiem;
· 2.2. programmu finansējuma saņēmējiem attiecīgās programmas partnervalstīs.
· 3. Valsts budžeta līdzekļus plāno šādu programmu un projektu (ja tādi ir paredzēti atbilstoši programmas nosacījumiem) īstenošanai:
· 3.1. Igaunijas–Latvijas pārrobežu sadarbības programma;
· 3.2. Latvijas–Lietuvas pārrobežu sadarbības programma;
· 3.3. Centrālā Baltijas jūras reģiona pārrobežu sadarbības programma;
· 3.4. INTERREG Baltijas jūras reģiona transnacionālās sadarbības programma;
· 3.5. INTERREG EUROPE starpreģionu sadarbības programma;
· 3.6. URBACT IV starpreģionu sadarbības programma;
· 3.7. ESPON 2030 starpreģionu sadarbības programma;
· 3.8. INTERACT IV labas teritoriālās sadarbības programmu pārvaldības programma;
· 3.9. citas programmas, kurās var piedalīties finansējuma saņēmēji saskaņā ar attiecīgo programmu nosacījumiem.
· 4. Programmu finansēšanas avoti ir Eiropas Reģionālās attīstības fonda līdzfinansējums un valsts budžeta līdzekļi, kas nodrošināmi atbilstoši Latvijas nacionālā līdzfinansējuma apmēram vai piešķirami kā priekšfinansējums šajos noteikumos paredzētajos gadījumos.
II. Programmām, programmu tehniskajai palīdzībai un projektiem paredzēto valsts budžeta līdzekļu plānošana
· 5. Nozaru ministrijas vai citas centrālās valsts iestādes valsts budžeta līdzekļu finansējumu projektu īstenošanai savā budžetā plāno, ņemot vērā šo noteikumu 3. punktā minētās attiecīgās programmas nosacījumus, kā arī:
· 5.1. pamatojoties uz projekta īstenošanas līgumu, kas noslēgts starp projekta partneri un attiecīgās programmas vadošo iestādi (turpmāk – projekta īstenošanas līgums), vai vadošās iestādes lēmumu par projekta apstiprināšanu – ja finansējuma saņēmējs ir projekta partneris, kurš paraksta projekta īstenošanas līgumu ar vadošo iestādi (turpmāk – vadošais partneris);
· 5.2. pamatojoties uz līgumu par projekta īstenošanu, kas noslēgts starp projekta partneriem, vai vadošā partnera parakstīto apliecinājumu par konkrētā finansējuma saņēmēja projekta finansēšanas apjomu – ja finansējuma saņēmējs ir projekta partneris.
· 6. Vides aizsardzības un reģionālās attīstības ministrijas budžetā kā valsts budžeta dotāciju no vispārējiem ieņēmumiem un valsts budžeta ilgtermiņa saistības plāno:
· 6.1. Latvijas (kā šo noteikumu 3. punktā minēto programmu partnervalsts) ikgadējo iemaksu attiecīgās programmas tehniskajai palīdzībai;
· 6.2. valsts budžeta līdzfinansējumu 10 procentu apmērā no projekta kopējām attiecināmajām izmaksām šo noteikumu 2.1.4., 2.1.5. un 2.1.6. apakšpunktā minētajiem finansējuma saņēmējiem, kuri īsteno projektus šo noteikumu 3.1., 3.2., 3.3., 3.4., 3.5. un 3.6. apakšpunktā minēto programmu ietvaros, ja tie pieprasa valsts budžeta līdzekļus;
· 6.3. valsts budžeta līdzekļus šo noteikumu 3.2. apakšpunktā minētās programmas maksājumu naudas plūsmas priekšfinansēšanas nodrošināšanai.
· 7. Vides aizsardzības un reģionālās attīstības ministrijas budžetā finansējumu šo noteikumu 3.2. apakšpunktā minētās programmas īstenošanai plāno kā šādu ārvalstu finanšu palīdzību un valsts budžeta ilgtermiņa saistības atbilstoši programmā paredzētajām prioritātēm, programmas starptautiskajiem līgumiem un finansējuma sadalījumam pa gadiem:
· 7.1. Eiropas Reģionālās attīstības fonda līdzfinansējums, kas paredzēts šo noteikumu 2. punktā minētajiem finansējuma saņēmējiem;
· 7.2. Eiropas Reģionālās attīstības fonda līdzfinansējums programmas tehniskajai palīdzībai un Lietuvas Republikas ikgadējās iemaksas;
· 7.3. Eiropas Reģionālās attīstības fonda daļa, lai nodrošinātu šo noteikumu 6.3. apakšpunktā piešķirtā priekšfinansējuma atmaksu valsts budžetā.
· 8. Vides aizsardzības un reģionālās attīstības ministrijas budžetā finansējumu šo noteikumu 3.3. apakšpunktā minētās programmas nacionālā kontaktpunkta darbības nodrošināšanai Latvijā plāno kā ārvalstu finanšu palīdzību un valsts budžeta ilgtermiņa saistības atbilstoši līgumam par programmas nacionālā kontaktpunkta apsaimniekošanu, kas noslēgts starp Vides aizsardzības un reģionālās attīstības ministriju un attiecīgās programmas vadošo iestādi (turpmāk – apsaimniekošanas līgums).
· 9. Vides aizsardzības un reģionālās attīstības ministrijas budžetā finansējumu šo noteikumu 3.6. un 3.7. apakšpunktā minēto programmu nacionālo kontaktpunktu darbības nodrošināšanai Latvijā un valsts budžeta ilgtermiņa saistības saskaņā ar apsaimniekošanas līguma nosacījumiem plāno kā:
· 9.1. valsts budžeta dotāciju no vispārējiem ieņēmumiem – līdz 100 procentiem;
· 9.2. ārvalstu finanšu palīdzību – no programmas vadošās iestādes saņemto programmas finansējuma daļu, lai nodrošinātu atmaksu valsts budžetā.
· 10. Nozaru ministrijas vai citas centrālās valsts iestādes attiecīgās nozares ministrijas budžetā atsevišķā valsts budžeta programmā vai apakšprogrammā plāno līdzekļus šo noteikumu 3. punktā minēto programmu apstiprinātajiem projektiem atbilstoši projektā paredzētajām prioritātēm un piešķirtā finansējuma sadalījumam pa gadiem un valsts budžeta ilgtermiņa saistības šo noteikumu 2.1.1. , 2.1.2. un 2.1.3. apakšpunktā minētajiem finansējuma saņēmējiem.
· 11. Ja šo noteikumu 2.1.1. apakšpunktā minētais finansējuma saņēmējs ir vadošais partneris, tad attiecīgā nozares ministrija vai cita centrālā valsts iestāde savā budžetā plāno:
· 11.1. priekšfinansējumu no valsts budžeta dotācijas no vispārējiem ieņēmumiem līdz 100 procentiem savas projekta daļas īstenošanai un izdevumus saskaņā ar līguma nosacījumiem;
· 11.2. no programmas vadošās iestādes saņemto Eiropas Reģionālās attīstības fonda līdzfinansējuma daļu, lai atmaksātu finansējumu projekta partneriem par viņu projekta daļu un nodrošinātu finansējuma atmaksu valsts budžetā par savu projekta daļu.
· 12. Ja šo noteikumu 2.1.1. apakšpunktā minētais finansējuma saņēmējs nav vadošais partneris, attiecīgā nozares ministrija vai cita centrālā valsts iestāde savā budžetā plāno:
· 12.1. priekšfinansējumu no valsts budžeta dotācijas no vispārējiem ieņēmumiem līdz 100 procentiem savas projekta daļas īstenošanai un izdevumus saskaņā ar līguma nosacījumiem;
· 12.2. no vadošā partnera saņemto Eiropas Reģionālās attīstības fonda līdzfinansējuma daļu, lai nodrošinātu finansējuma atmaksu valsts budžetā.
· 13. Ja šo noteikumu 2.1.2. un 2.1.3. apakšpunktā minētais finansējuma saņēmējs ir projektu partneris vai vadošais partneris, attiecīgās nozares ministrijas vai citas centrālās valsts iestādes budžetā plāno:
· 13.1. priekšfinansējumu no valsts budžeta dotācijas no vispārējiem ieņēmumiem līdz 100 procentiem šo noteikumu 2.1.2. un 2.1.3. apakšpunktā minēto finansējuma saņēmēju projekta daļas īstenošanai;
· 13.2. Eiropas Reģionālās attīstības fonda līdzfinansējuma daļu, kas tiek saņemta ministrijas budžetā no šo noteikumu 2.1.2. un 2.1.3. apakšpunktā minētajiem finansējuma saņēmējiem, lai nodrošinātu finansējuma atmaksu valsts budžetā.
· 14. Šo noteikumu 2.1.3. apakšpunktā minētā finansējuma saņēmēja līdzekļus plāno tās nozares ministrijas budžetā, kura ir finansējuma saņēmēja kapitāla vai kapitāla daļu turētāja. Nozaru ministrija ir atbildīga par izvērtēšanu, vai valsts kapitālsabiedrības plānotās aktivitātes projektā atbilst šo noteikumu 2.1.3. apakšpunktam.
III. Valsts budžeta līdzekļu pieprasījuma sagatavošana programmām, programmu tehniskajai palīdzībai, programmu nacionālajiem kontaktpunktiem un projektiem
· 15. Vides aizsardzības un reģionālās attīstības ministrija un nozaru ministrijas sagatavo valsts budžeta līdzekļu pieprasījumus saskaņā ar Latvijas Republikas normatīvajiem aktiem par budžeta pieprasījumu sagatavošanu, ņemot vērā šo noteikumu II nodaļā minētos plānošanas nosacījumus.
· 16. Vides aizsardzības un reģionālās attīstības ministrija valsts budžeta līdzekļu pieprasījumā iekļauj šādu informāciju:
· 16.1. šo noteikumu 3. punktā minētajām programmām iedalītā finansējuma apmērs attiecīgajā gadā;
· 16.2. valsts budžeta ilgtermiņa saistību apjoms;
· 16.3. valsts budžeta likumā kārtējam gadam un tā grozījumos vai atbilstoši maksimāli pieļaujamiem izdevumiem plānotais un papildus nepieciešamais finansējums šo noteikumu 2. punktā minēto finansējuma saņēmēju projektu īstenošanai, programmu tehniskajai palīdzībai un Vides aizsardzības un reģionālās attīstības ministrijas un tās padotības iestāžu projektu īstenošanai;
· 16.4. Eiropas Reģionālās attīstības fonda un starptautiskās sadarbības instrumenta līdzfinansējuma apmērs un valsts budžeta līdzekļi atbilstoši Latvijas nacionālā līdzfinansējuma apmēram;
· 16.5. finansējuma apmērs, ko plānots atmaksāt no Eiropas Reģionālās attīstības fonda līdzfinansējuma līdzekļiem šo noteikumu 2.1.1., 2.1.2. un 2.1.3. apakšpunktā minētajiem finansējuma saņēmējiem, sadalījumā pa gadiem visā projekta īstenošanas laikā.
· 17. Nozaru ministrijas valsts budžeta līdzekļu pieprasījumā iekļauj šādu informāciju:
· 17.1. projektam iedalītā finansējuma apmērs attiecīgajā gadā;
· 17.2. valsts budžeta ilgtermiņa saistību apjoms;
· 17.3. valsts budžeta likumā kārtējam gadam un tā grozījumos vai atbilstoši maksimāli pieļaujamiem izdevumiem plānotais un papildus nepieciešamais līdzfinansējums šo noteikumu 2.1.1., 2.1.2. un 2.1.3. apakšpunktā minēto finansējuma saņēmēju projektu īstenošanai;
· 17.4. Eiropas Reģionālās attīstības fonda līdzfinansējuma apmērs un valsts budžeta līdzekļi atbilstoši Latvijas nacionālā līdzfinansējuma apmēram saskaņā ar šo noteikumu 5. punktu;
· 17.5. finansējuma apmērs, ko plānots atmaksāt no Eiropas Reģionālās attīstības fonda līdzfinansējuma līdzekļiem šo noteikumu 2.1.1., 2.1.2. un 2.1.3. apakšpunktā  minētajiem finansējuma saņēmējiem, sadalījumā pa gadiem visā projekta īstenošanas laikā.
IV. Maksājumu veikšanas un līdzfinansējuma daļas atmaksas nodrošināšanas kārtība
· 18. Ja vadošais partneris šo noteikumu 3.2. apakšpunktā minētajā programmā ir šo noteikumu 2.1.1. un 2.1.2. apakšpunktā minētais finansējuma saņēmējs, Vides aizsardzības un reģionālās attīstības ministrija programmā noteiktajos termiņos pārskaita finansējumu uz vadošā partnera kontu Valsts kasē, kas norādīts projekta īstenošanas līgumā vai apstiprinātajā aktuālajā projekta progresa pārskatā.
· 19. Ja vadošais partneris šo noteikumu 3.2. apakšpunktā minētajā programmā ir šo noteikumu 2.1.3., 2.1.4., 2.1.5., 2.1.6. un 2.2. apakšpunktā minētais finansējuma saņēmējs, Vides aizsardzības un reģionālās attīstības ministrija programmā noteiktajos termiņos pārskaita finansējumu uz vadošā partnera kontu Valsts kasē vai kontu kredītiestādē, kas norādīts projekta īstenošanas līgumā vai apstiprinātajā aktuālajā projekta progresa pārskatā.
· 20. Maksājumi vadošajam partnerim šo noteikumu 3.1., 3.3., 3.4., 3.5., 3.6. un 3.9. apakšpunktā minēto programmu ietvaros notiek programmās noteiktajā kārtībā un termiņos, kā arī saskaņā ar projekta īstenošanas līgumu.
· 21. Nozares ministrija vai cita centrālā valsts iestāde ir atbildīga par tās budžetā ieplānotā valsts budžeta priekšfinansējuma līdzekļu izlietošanu un programmas daļas, kā arī neizlietotā valsts budžeta priekšfinansējuma (tai skaitā līdzfinasējuma) līdzekļu daļas atmaksāšanu valsts pamatbudžetā.
· 22. Lai nodrošinātu programmas daļas un neizlietotās valsts budžeta priekšfinansējuma (tai skaitā līdzfinansējuma) līdzekļu daļas atmaksu, šo noteikumu 2.1.2. un 2.1.3. apakšpunktā minētais finansējuma saņēmējs:
· 22.1. 10 darbdienu laikā pēc Eiropas Reģionālās attīstības fonda līdzfinansējuma daļas saņemšanas no vadošā partnera vai no šo noteikumu 3. punktā minētajām programmām, bet ne vēlāk kā līdz saimnieciskā gada beigām nodrošina saņemtās Eiropas Reģionālās attīstības fonda līdzfinansējuma daļas atmaksu attiecīgajai nozares ministrijai, no kuras saņemts finansējums projekta īstenošanai;
· 22.2. ja tas ir vadošais partneris, – nodrošina projekta partneru saņemto Eiropas Reģionālās attīstības fonda līdzfinansējuma daļu atmaksu saskaņā ar šo noteikumu 3. punktā minēto programmu nosacījumiem.
· 23. Nozaru ministrijas vai citas centrālās valsts iestādes nodrošina, ka Eiropas Reģionālās attīstības fonda līdzfinansējums atmaksai valsts pamatbudžetam tiek ieskaitīts valsts pamatbudžeta ieņēmumos 20 darbdienu laikā pēc tā saņemšanas, bet ne vēlāk kā līdz saimnieciskā gada beigām. Ja nozares ministrija vai cita centrālā valsts iestāde finansējumu saņem vēlāk nekā 20 darbdienas pirms saimnieciskā gada beigām un nevar nodrošināt finansējuma ieskaitīšanu valsts pamatbudžeta ieņēmumos minētajā termiņā, tā rīkojas saskaņā ar Latvijas normatīvajiem aktiem par asignējumu piešķiršanu un izpildi un pārskaita finansējumu nākamajā gadā, tikko tas kļūst iespējams.

